Paraku ei saanud poliitvangid jõuluõhtut kuigi kaua rahulikult pidada. Algul tuli koonduslaagri korrapidaja ohvitser koos valvuritega ja nõudis selgitust. Talle selgitati. Ta käskis kõigil vangidel kohe barakkidesse minna. Vangid keeldusid. Tšekistid läksid ära ja teatasid barakkides olevate "krappide" kaudu, et sööklas näidatakse filmi. Teised  vangid - venelased, valgevenelased, (ida)ukrainlased, vangid Kaukaasiast ja Kesk-Aasiast tormasid "filmi" vaatama. Selgitasime kaasvangidele, et mingit filmi ei näidata ja et see on tšekistide provokatsioon. Kaasvangid võtsid meid kuulda ja läksid barakkidesse tagasi. Siis ilmus laagrit ümbritsevatesse valvetornidesse (võškadesse) lisaks ühele relvastatud valvurile veel kaks, nurgapealsetesse tornidesse seati üles kuulipildujad.